- Vi undersøger i øjeblikket motivet, og hvad der ligger forud for det her. Vi er i fuld gang med forskellige former for undersøgelser og venter med at drage konklusioner, siger vicepolitiinspektør Søren Ravn-Nielsen.

Politiet modtog meldingen om knivstikkeriet klokken 12.39.

Krisepsykologer til personale

Forstander på Saxenhøj Erik Søndergaard oplyser, at der var tale om en meget dramatisk episode.

- Vi har hidkaldt krisepsykologer og krisehjælp og kører debriefing med det berørte personale og beboere, siger han.

Saxenhøj består af flere forskellige institutioner, blandt er et bo- og støttecenter for voksne, et forsorgshjem og Guldborgsund Madservice.

Arbejdstilsynet meddeler DR Nyheder, at de tager på besøg på Saxenhøj i morgen torsdag.

Drab på ansat i december

Det er kun omkring et halvt år siden, at en 37-årig kvindelig ansat på bocenteret Ringbo i Bagsværd blev dræbt med knivstik af en mandlig beboer.

Den mandlige beboer på 72 år erkendte efterfølgende drabet.

Tilbage i februar 2008 dannede Ringbo ligeledes ramme om en drabssag, hvor personalet fandt en 57-årig mand kvalt i sin lejlighed. Og i 2012 blev en 55-årig mand varetægtsfængslet efter at have overfaldet en anden beboer med et jernrør.

Københavns Kommune politianmeldt

I april blev Københavns Kommune politianmeldt af Arbejdstilsynet for grov overtrædelse af arbejdsmiljøloven, efter at den 72-årige mand dræbte den 37-årige ansatte på Ringbo.

Sikkerhedsforholdene på bostedet var ganske enkelt langt fra gode nok, mente Arbejdstilsynet.